
I. UVOD

Kljub hitremu razvoju digitalnih tehnologij in selitvi številnih promocijskih ter prodajnih aktivnosti na splet ostajajo sejmi pomemben prostor neposrednega stika med podjetji, poslovnimi partnerji in širšo javnostjo. Prav pri lesu kot naravnem materialu ima osebna izkušnja posebno vrednost, saj lahko obiskovalci izdelke neposredno vidijo, otipajo ter prepoznajo njihove estetske, funkcionalne in trajnostne prednosti. 

Z javnim razpisom želimo okrepiti sejemsko-promocijske aktivnosti podjetij s področja lesarstva ter omogočiti čim širšemu krogu lesnopredelovalnih podjetij udeležbo na sejmih v Sloveniji. S tem prispevamo k večji prepoznavnosti podjetij, njihovih izdelkov in storitev ter hkrati k promociji lesa kot trajnostnega, obnovljivega in nizkoogljičnega materiala prihodnosti.

Razpis spodbuja razvoj in promocijo izdelkov z višjo dodano vrednostjo, krepitev konkurenčnosti slovenskega lesarstva ter širšo uporabo lesa v okviru zelenega prehoda in krožnega gospodarstva. Hkrati prispeva k večji prepoznavnosti lesa kot pomembne slovenske strateške surovine in krepitvi vloge lesnopredelovalne panoge pri trajnostnem gospodarskem razvoju Slovenije.

II. JAVNI RAZPIS

Ministrstvo za gospodarstvo, delo in šport, Kotnikova ulica 5, 1000 Ljubljana
objavlja javni razpis

Spodbude za nastop na sejmih s področja lesarstva v Sloveniji v letih 2026 in 2027 (JR SEJMI LES 26–27)

na podlagi: 
· [bookmark: _Hlk139632306]Zakona o podpornem okolju za podjetništvo (ZPOP-1) (Uradni list RS, št. 102/07, 57/12,  82/13, 17/15, 27/17, 13/18 – ZSInv in 40/23 – ZZrID-A); 
· Zakona o javnih financah (Uradni list RS, št. 11/11– uradno prečiščeno besedilo, 14/13 – popr. 101/13, 55/15 – ZFisP, 96/15 – ZIPRS1617, 13/18, 195/20 - odl. US, 18/23 – ZDU-1O, 76/23, 24/25 – ZFisP-1, 39/25, 85/25 – ZPJS in 112/25);
· Proračuna Republike Slovenije za leto 2026 (Uradni list RS, št. 104/24 in 95/25);
· Proračuna Republike Slovenije za leto 2027 (Uradni list RS, št. 95/25);
· Zakona o izvrševanju proračunov Republike Slovenije za leti 2026 in 2027 (Uradni list RS, št. 95/25 in 112/25 – ZJF-K);
· Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23, 88/24, 79/25 in 95/25);
· Uredbe o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11);
· Uredbe Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1), (v nadaljnjem besedilu: Uredba 651/2014/EU);
· Uredbe Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči »de minimis« (UL L št. 2023/2831 z dne 15. 12. 2023);
· Priglašene sheme državnih pomoči »Program ukrepov MGTŠ za spodbujanje podjetništva in konkurenčnosti v obdobju 2024-2030 – »de minimis« (št. priglasitve: M001-2632616-2024, datum potrditve sheme: 14. 3. 2024; trajanje sheme: do 31. 12. 2030, v nadaljnjem besedilu: shema državnih pomoči »de minimis«);
· Programa ukrepov Ministrstva za gospodarstvo, turizem in šport za spodbujanje podjetništva in konkurenčnosti v obdobju 2024 – 2030 z vsemi spremembami, št. 3030-35/2023/13 z dne 5. 4. 2024;
· [bookmark: _Hlk189039108][bookmark: _Hlk189039065]Izvedbenega dokumenta ukrepov razvoja lesnopredelovalne industrije do 2030 (sprejetega s sklepom Vlade RS št. 31000-1/2022/9 z dne 30. 5. 2022).


Ime oziroma naziv in sedež proračunskega uporabnika, ki dodeljuje sredstva 

Uporabnik državnega proračuna in izvajalec javnega razpisa: Republika Slovenija, Ministrstvo za gospodarstvo, delo in šport, Kotnikova ulica 5, 1000 Ljubljana (v nadaljnjem besedilu: ministrstvo).
Namen, cilj in predmet javnega razpisa 

 Namen in cilj javnega razpisa

Namen javnega razpisa je preko sofinanciranja upravičenih stroškov nastopov podjetij na sejmih s področja lesarstva v Sloveniji, ki imajo nacionalni pomen oziroma potekajo na ravni celotne države in na katerih večino razstavljavcev predstavljajo podjetja s področja lesarstva, povečati možnosti za predstavitev izdelkov, storitev in razvojnih rešitev podjetij poslovni ter širši javnosti.[footnoteRef:1] Razpis je usmerjen v krepitev prepoznavnosti slovenskega lesarstva, spodbujanje trženja, mreženja in sklepanja novih poslovnih povezav ter v učinkovitejše izkoriščanje razvojnih potencialov lesa kot slovenske strateške surovine. [1:  Sejmi s področja lesarstva so specializirane sejemske prireditve, namenjene predstavitvi ponudnikov, izdelkov, storitev, materialov, tehnologij, strokovnih rešitev in inovacij s področja lesnopredelovalne stroke, pohištvene industrije, notranje opreme, oblikovanja ambientov ter urejanja bivalnih in delovnih prostorov. Opredelitev ne zajema drugih manjših sejmov, lokalnih prireditev ali splošnih promocijskih dogodkov, ki po vsebini, obsegu ali strokovni usmeritvi niso neposredno povezani z lesarstvom, predelavo lesa, pohištvom oziroma oblikovanjem notranjih prostorov. 
] 


Cilj javnega razpisa je podpreti nastope na sejmih in s tem prispevati k izboljšanju konkurenčnosti in rast podjetij iz področja lesarstva, okrepiti njihovo odpornost na zunanje vplive ter povečati dodano vrednost v panogi.

 Predmet javnega razpisa

Predmet javnega razpisa je sofinanciranje predstavitve izdelkov in/ali storitev lesarskih podjetij na sejmih s področja lesarstva v Sloveniji. 

Ciljne skupine/upravičenci
Na javni razpis se lahko prijavijo podjetja s sedežem v Republiki Sloveniji, ki so na dan oddaje vloge registrirana vsaj 12 mesecev (upošteva se datum registracije podjetja na sodišču oz. pri pristojnem organu) ter se kot pravna ali fizična oseba ukvarjajo z gospodarsko dejavnostjo in so organizirana kot gospodarske družbe ali samostojni podjetniki posamezniki. Tako imenovani »popoldanski s. p.« niso upravičeni do prijave na ta javni razpis.

Na razpis se lahko prijavi tudi partnerstvo oziroma konzorcij podjetij, kjer eden izmed članov prevzame vlogo prijavitelja, vendar pa se preverjanje izpolnjevanja pogojev ter ocenjevanje vlog izvede za vsakega člana posebej.

Prijavitelji (po odobritvi sofinanciranja: upravičenci) so lahko podjetja, ki na trg uvajajo proizvode in storitve na področju rabe lesa in imajo skladno z Uredbo o standardni klasifikaciji dejavnosti - SKD2025 (Uradni list RS, št. 27/24 in 45/25) registrirano dejavnost:
· področje C, oddelek 16 Proizvodnja lesa ter lesenih in plutovinastih izdelkov, razen pohištva; proizvodnja slamnatih in pletarskih izdelkov (razen 16.26 Proizvodnja trdnih goriv iz rastlinske biomase), ali
· področje C oddelek 31 Proizvodnja pohištva. 


4. Pogoji za kandidiranje na javnem razpisu 

Vloga vlagatelja mora izpolnjevati vse pogoje javnega razpisa. Izpolnjevanje pogojev mora izhajati iz vsebine celotne vloge. Če vloga ne bo izpolnjevala vseh pogojev, se zavrne. 

Glede izpolnjevanja razpisnih pogojev vlagatelj podpiše izjavo (Obrazec 2), s katero pod kazensko pravno in materialno pravno odgovornostjo potrdi izpolnjevanje in sprejemanje razpisnih pogojev za kandidiranje na tem javnem razpisu. Izjava je sestavni del razpisne dokumentacije. 

V primeru dvoma glede izpolnjevanja pogojev, lahko ministrstvo zahteva dodatna pojasnila ali dokazila. 

Če se neizpolnjevanje pogojev ugotovi po izdaji sklepa o izboru projekta, se pogodba o sofinanciranju ne sklene, sklep o izboru projekta pa se odpravi oziroma razveljavi. Če se neizpolnjevanje pogojev ugotovi po podpisu pogodbe o sofinanciranju, lahko ministrstvo od pogodbe o sofinanciranju odstopi, pri čemer je upravičenec dolžan vrniti že prejeta sredstva skupaj z zakonskimi zamudnimi obrestmi, ki tečejo od dneva nakazila sredstev na njegov transakcijski račun do dneva vračila sredstev v proračun Republike Slovenije.

4.1. Splošni pogoji za vlagatelje

1. Vlagatelj izpolnjuje pogoje za upravičenca, določene v točki 3 javnega razpisa (glede velikosti podjetja, datuma registracije, števila zaposlenih in pravne oblike).
2. Vlagatelj ima pri pristojnem organu vpisan poslovni naslov, poslovno enoto, podružnico ali drug del poslovnega subjekta, kjer se bodo izvajale aktivnosti projekta.
3. Vlagatelj na dan oddaje vloge nima neporavnanih zapadlih finančnih obveznosti v višini 50 EUR ali več do ministrstva oziroma njegovih izvajalskih institucij (Sklad, Javna agencija Republike Slovenije za spodbujanje investicij, podjetništva in internacionalizacije) iz naslova pogodb o sofinanciranju oziroma dodelitvi javnih sredstev, ki so bile kot neporavnane in zapadle ugotovljene s pravnomočno odločbo pristojnega sodišča.
4. Vlagatelj na dan oddaje vloge nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti, v skladu z zakonom, ki ureja finančno upravo, ki jih pobira davčni organ (v višini 50 EUR ali več na dan oddaje vloge). Šteje se, da vlagatelj, ki je gospodarski subjekt, ne izpolnjuje tega pogoja tudi, če na dan oddaje vloge ni imel predloženih vseh obračunov davčnih odtegljajev za dohodke iz delovnega razmerja za obdobje zadnjega leta do dne oddaje vloge.
5. Vlagatelj ni v postopku prisilne poravnave, stečajnem postopku, postopku likvidacije ali prisilnega prenehanja, z njegovimi posli iz drugih razlogov ne upravlja sodišče, ni opustil poslovne dejavnosti in na dan oddaje vloge ni bil v stanju insolventnosti v skladu z Zakonom o finančnem poslovanju, postopkih zaradi insolventnosti in prisilnem prenehanju (Uradni list RS, št. 176/21 – uradno prečiščeno besedilo, 178/21 – popr., 196/21 – odl. US, 157/22 – odl. US, 35/23 – odl. US, 57/23 – odl. US, 102/23, 25/25 – odl. US, 40/25 in 100/25-ZS-1) ter ni v postopku likvidacije po ZGD-1.
6. Vlagatelj ne prejema in ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) ter ni podjetje v težavah v smislu 18. točke 2. člena Uredbe 651/2014/EU.
7. Glede vlagatelja ni izrečena prepoved poslovanja v razmerju do ministrstva, v obsegu, kot izhaja iz 35. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri).
8. Dejanski lastnik(i) družbe v skladu z Zakonom o preprečevanju pranja denarja in financiranja terorizma (Uradni list RS, št. 48/22, 145/22 in 17/25) ni(so) vpleteni v postopke pranja denarja ali financiranja terorizma.
9. Vlagatelj skladno z Uredbo (EU) 2023/2831 ne sme imeti registrirane glavne dejavnosti, prav tako pa se vsebina sofinanciranega projekta ne sme nanašati na naslednje izključene sektorje:
· primarna proizvodnja ribiških proizvodov in proizvodov iz akvakulture;
· predelava in trženje ribiških proizvodov in proizvodov iz akvakulture, kadar je znesek pomoči določen na podlagi cene ali količine proizvodov, nabavljenih ali danih na trg;
· primarna proizvodnja kmetijskih proizvodov;
· predelava in trženje kmetijskih proizvodov v enem od naslednjih primerov:
· kadar je znesek pomoči določen na podlagi cene oziroma količine takih proizvodov, ki so nabavljeni od primarnih proizvajalcev ali jih je na trg dalo zadevno podjetje;
· kadar je pomoč pogojena s tem, da se delno ali v celoti prenese na primarne proizvajalce;
· dejavnosti, povezane z izvozom v tretje države ali države članice, in sicer pomoč, neposredno povezana z izvoženimi količinami, vzpostavitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo;
· primeri, ko se domačim proizvodom in storitvam pri uporabi daje prednost pred uvoženimi.
Če vlagatelj opravlja dejavnosti tudi v zgoraj navedenih izključenih sektorjih, mora skladno z računovodskimi standardi voditi ločene računovodske evidence ter v pojasnilih k računovodskim izkazom razkriti ločene računovodske izkaze, kot če bi te dejavnosti opravljala ločena podjetja.
11. Vlagatelj ni v postopku vračanja neupravičeno prejete državne pomoči na podlagi odločbe Evropske komisije, s katero je bila pomoč razglašena za nezakonito in nezdružljivo s skupnim trgom. Šteje se, da vlagatelj pogoj izpolnjuje, če odločba Evropske komisije še ni dokončna, vlagatelj pa je sredstva v ustrezni višini položil na poseben skrbniški račun pri banki in z njimi ne razpolaga.
12. Vlagatelj mora upoštevati pravilo kumulacije državnih pomoči, in sicer skupna višina državne pomoči za projekt v zvezi z istimi upravičenimi stroški ne sme presegati najvišje dovoljene intenzivnosti pomoči oziroma zneska državne pomoči, določenega v shemah državnih pomoči, po katerih se izvaja predmetni javni razpis.
13. Za iste upravičene stroške in aktivnosti, ki so predmet sofinanciranja v tem javnem razpisu, vlagatelj ni in ne bo pridobil sredstev iz drugih javnih virov (evropskega, državnega ali lokalnega proračuna) – prepoved dvojnega financiranja.
14. Vlagatelj nima neporavnanega vračila preveč izplačane pomoči po pravilu »de minimis« ali državne pomoči na podlagi predhodnega poziva ministrstva, pristojnega za finance 

4.2 . Posebni pogoji za vlagatelje

1. Prijavitelju se lahko odobri največ ena vloga.
2. Upravičenec mora voditi posebno, ločeno knjigovodsko evidenco upravičenih in neupravičenih stroškov, skladno s točko 9 tega javnega razpisa, ki se nanašajo na projekt, označen s številko, navedeno v Obrazcu 2 – Izjave.

4.3. Pogoji za projekt
1. Projekt mora biti skladen z namenom, ciljem in predmetom javnega razpisa.
2. Projekti promocije izdelkov s področja predelave lesa za energetsko rabo (peleti, sekanci; sekanci za zastirko ipd.), niso upravičeni do prijave na ta javni razpis.
3. Skupni znesek pomoči, dodeljen enotnemu podjetju na podlagi pravila »de minimis«, ne sme presegati največje dovoljene intenzivnosti pomoči oziroma zneska državne pomoči v zadnjih treh poslovnih letih (pri čemer se leto odobritve pomoči všteva v to obdobje), kot to določa shema državnih pomoči »de minimis«.
4. Iz predložene finančne konstrukcije prijavljenega projekta mora izhajati, da so v celoti zagotovljena sredstva za zaprtje finančne konstrukcije. Pri tem se poleg lastnih sredstev (lastni viri in krediti) upoštevajo tudi pričakovana sredstva iz naslova tega javnega razpisa.
5. Projekt se mora nanašati na sejemsko promocijo izdelkov in storitev uporabe lesa in/ali lesnih tvoriv, pri čemer mora delež lesa v razstavljenih oziroma predstavljenih izdelkih presegati 50 % volumna. Projekt se mora uvrstiti v skladu s SKD 2025, in sicer:
· C16 – Proizvodnja lesa ter lesenih in plutovinastih izdelkov, razen pohištva; proizvodnja slamnatih in pletarskih izdelkov (razen razreda 16.26 – Proizvodnja trdnih goriv iz rastlinske biomase), ali
· C31 – Proizvodnja pohištva.
6. Upravičeni stroški se sofinancirajo v deležu do največ 70 %, preostanek pa zagotovijo upravičenci.
7. Maksimalna višina sofinanciranja upravičenih stroškov posameznega projekta v posameznem letu lahko znaša največ 35.000 EUR oz. 70.000 EUR v obeh letih. 
8. Obdobje upravičenosti stroškov in izdatkov v okviru projekta traja od dne objave razpisa do 31. 11. 2026 za projekte, sofinancirane v letu 2026, oziroma do 31. 11. 2027 za projekte, sofinancirane v letu 2027.

5.  Merila za ocenjevanje vlog ter postopek in način izbora projektov

Postopek javnega razpisa vodi komisija za izvedbo postopka javnega razpisa (v nadaljnjem besedilu: komisija), ki jo s sklepom imenuje predstojnik ministrstva.

Za vse pravočasne in popolne vloge za posamezno odpiranje komisija preveri, ali vloga izpolnjuje vse pogoje javnega razpisa. Če komisija ugotovi, da vloga ne izpolnjuje vseh pogojev javnega razpisa, se nadaljnje ocenjevanje po merilih ne izvede, vloga pa se zavrne. Vse ostale vloge, ki izpolnjujejo vse pogoje, ocenita dva neodvisna ocenjevalca. Ocena pri posameznem merilu je povprečje njunih ocen. V primeru razhajanj ocen ocenjevalcev pri posameznemu merilu, se do ocene opredeli komisija na seji, ki tudi določi končno oceno tega merila, kar ustrezno evidentira v okviru zapisnika.

Komisija oceni vlogo na podlagi naslednjih meril:

	Št.
	Naziv merila
	Največje  število točk

	1.
	Razdelanost koncepta projekta predstavitve
	10

	2.
	Stopnja in način vključenosti prijavljenega projekta v splošno strategijo trženja podjetja
	10

	3.
	Predstavljeni izdelki/storitve na sejmu - stopnja predelave lesa
	10

	4.
	Prijavljeni projekt oziroma izdelki vključujejo principe krožnega gospodarstva (obnova, popravilo, drugačna uporaba, reciklaža)
	5

	5.
	Uporaba lesnih sort v predstavljenem izdelku/storitvi
	5

	6.
	Inovativnost predstavitve (predstavitev fizičnih izdelkov je podprta z uporabo virtualne ali razširjene resničnosti in drugih digitalnih orodij)
	5

	7.
	Okoljski certifikati vlagatelja
	3

	8.
	Področje (po SKD) prijavljenega projekta
	3

	9.
	Predvidena udeležba v letih
	10

	10.
	Prijavitelj je v zadnjih 5 letih pridobil javno naročilo po postopku zelenega javnega naročanja na področju lesarstva 
	5

	
	Skupaj:
	66



Največje število točk je 66 točk. Način uporabe in pomen posameznih meril za ocenjevanje vlog sta podrobneje opredeljena v razpisni dokumentaciji v poglavju III. Merila za ocenjevanje vlog.

Prag števila točk, nad katerim bo odobreno sofinanciranje, je 35 ali več točk. Vloga vlagatelja, ki je ocenjena z manj kot 35 točkami, ne more pridobiti sofinancirana in se zavrne.

Komisija poda predstojniku ministrstva predlog v odločanje za vse formalno popolne in vsebinsko ustrezne vloge. V primeru, da pridobi več vlagateljev 35 ali več točk in je zahtevan skupni znesek za sofinanciranje projektov večji, kot je na razpolago sredstev za posamezno odpiranje, imajo prednost tisti vlagatelji, ki so pridobili več točk. V primeru enakega števila točk imajo prednost vlagatelji, ki so dosegli več točk po naslednjem zaporedju meril: Razdelanost koncepta projekta predstavitve, Predstavljeni izdelki/storitve na sejmu - stopnja predelave lesa, Stopnja in način vključenosti prijavljenega projekta v splošno strategijo trženja podjetja, Uporaba lesnih sort v predstavljenem izdelku/storitvi, Inovativnost predstavitve (virtualna ali razširjena resničnost in druga digitalna orodja), Področje (po SKD) prijavljenega projekta in Predvidena udeležba v letih.

6. Višina razpoložljivih sredstev 

Okvirna skupna višina sredstev, ki so na razpolago za izvedbo predmetnega javnega razpisa je 800.000 EUR.

	Proračunska postavka
	Leto 2026
(v EUR)
	Leto 2027
(v EUR)
	Skupaj
(v EUR)

	PP 231413 Spodbujanje lesne industrije
	400.000
	400.000
	800.000



Višina razpisanih sredstev se lahko spremeni z objavo spremembe javnega razpisa na spletni strani ministrstva, in sicer vse do izdaje sklepov o izboru za sofinanciranje.

Del razpisanih sredstev lahko ostane nerazdeljen v primeru premajhnega števila vlog, ki bi dosegle minimalno število točk, potrebnih za sofinanciranje, ali v primeru, ko v okviru posameznega odpiranja vlog ni na voljo dovolj razpoložljivih sredstev za podporo zadnje izmed vlog, ki je po izvedenem postopku ocenjevanja uvrščena za sofinanciranje, in sicer v zaprošeni višini, kot izhaja iz vloge. Nerazdeljena oziroma neporabljena sredstva lahko ostanejo tudi v primeru, ko vlagatelji ne sprejmejo zmanjšanega obsega sofinanciranja, kot je pojasnjeno v nadaljevanju te točke.

Komisija med vlogami, ki bodo pozitivno ocenjene (tj. bodo dosegle 35 ali več točk), predlaga sofinanciranje po vrstnem redu skupnega števila doseženih točk. Če v okviru javnega razpisa ne bo na voljo dovolj razpoložljivih sredstev za podporo zadnje izmed vlog, ki je po izvedenem postopku ocenjevanja uvrščena za sofinanciranje v celotnem zaprošenem znesku, lahko ministrstvo vlagatelja pozove, da se opredeli do možnosti izvedbe projekta z zmanjšanim obsegom sofinanciranja.

Če vlagatelj potrdi, da sprejema zmanjšan obseg sofinanciranja za izvedbo projekta, in da lahko zagotovi dodatna lastna sredstva ter ministrstvu posreduje izjavo o zaprtju finančne konstrukcije in izvedbi projekta kljub zmanjšanemu obsegu sofinanciranja, ministrstvo izda sklep o izboru vloge z zmanjšanim obsegom sofinanciranja.

Če se vlagatelj z izvedbo projekta z zmanjšanim obsegom sofinanciranja ne strinja, se lahko sofinanciranje z zmanjšanim obsegom ponudi naslednjemu vlagatelju glede na vrstni red doseženih točk v postopku ocenjevanja. Če po tem postopku zmanjšanega obsega sofinanciranja ne sprejme noben vlagatelj, ki je dosegel minimalni prag za sofinanciranje, lahko sredstva ostanejo nerazporejena.

Dinamika sofinanciranja posameznega projekta bo določena s pogodbo o sofinanciranju, sklenjeno med ministrstvom in izbranim prijaviteljem kot upravičencem, in bo odvisna od finančnega načrta izvajanja projekta ter od razpoložljivih pravic porabe oziroma proračunskih sredstev, namenjenih sofinanciranju projektov v okviru tega javnega razpisa.

Izplačila ministrstva so odvisna od razpoložljivosti proračunskih sredstev in programa ministrstva, pristojnega za ta namen. Če bi bile pravice porabe na posameznih proračunskih postavkah ukinjene ali zmanjšane, lahko ministrstvo razveljavi javni razpis in izdane sklepe o sofinanciranju ali pa v skladu s pogodbo o sofinanciranju določi novo pogodbeno vrednost oziroma spremenjeno dinamiko izplačil. Če se izbrani vlagatelj s predlogom ministrstva ne strinja, se šteje, da odstopa od vloge oziroma od pogodbe o sofinanciranju.

Ministrstvo si pridržuje pravico, da lahko javni razpis kadar koli do izdaje sklepov o (ne)odobritvi sredstev prekliče ali spremeni z objavo na mestu objave javnega razpisa.


7. Obdobje, v katerem morajo biti porabljena dodeljena sredstva

Obdobje upravičenosti stroškov in izdatkov traja od datuma objave razpisa do 31. 11. 2026 za projekte, ki bodo sofinancirani v letu 2026, oziroma do 31. 11. 2027 za projekte, ki bodo sofinancirani v letu 2027.

Upravičeni strošek nastane, ko je storitev opravljena oziroma ko je blago dobavljeno, skladno s predmetom in drugimi določili pogodbe.

Upravičeni stroški upravičenca morajo biti plačani v celoti. Upravičeni izdatek upravičenca nastane z dnem plačila upravičenega stroška in mora biti podprt z listino, ki njegov nastanek ustrezno dokazuje.

Roki za oddajo zahtevkov bodo določeni s pogodbo o sofinanciranju.


8. Shema in skladnost s pravili državnih pomoči

Sofinanciranje bo potekalo na podlagi priglašene sheme državnih pomoči »de minimis«.

Upošteva se pravilo kumulacije državnih pomoči, kar pomeni, da skupna višina državne pomoči, dodeljene enotnemu podjetju za projekt za isti namen, ne sme presegati največje dovoljene intenzivnosti pomoči oziroma zneska državne pomoči v zadnjih treh poslovnih letih (pri čemer se leto odobritve pomoči všteva v to obdobje), kot to določa shema državnih pomoči »Program ukrepov MGTŠ za spodbujanje podjetništva in konkurenčnosti v obdobju 2024–2030 – de minimis«.

Za opredelitev enotnega podjetja se upoštevajo določila Uredbe (EU) 2023/2831, za določitev velikosti oziroma kategorije podjetja pa določila Priloge I Uredbe (EU) št. 651/2014.

V okviru obravnave vlog komisija izpolnjevanje pogojev za dodelitev pomoči po pravilu »de minimis« preveri na podlagi podatkov vlagatelja, ki so sestavni del vloge za izvedbo projekta, ter dodatno s poizvedbo pri Ministrstvu za finance.

Če komisija ugotovi, da bi skupna vrednost državne pomoči, dodeljene vlagatelju, ne glede na obliko ali namen pomoči, presegla največjo dovoljeno pomoč v obdobju treh poslovnih let, pomoč po pravilu »de minimis« takšni vlogi ne bo dodeljena.


9. Upravičeni stroški

Upravičeni so naslednji stroški:
· stroški najema neopremljenega razstavnega prostora na kvadratni meter;
· standardni strošek na enoto površine za stroške ureditve razstavnega prostora na kvadratni meter in 
· stroški prijavnine in vpisa v katalog razstavljavcev na sejmu ter strošek sejemsko-marketinškega paketa, ki ga organizator sejma zaračuna razstavljavcu neglede na velikost razstavnega prostora (strošek na razstavljavca).

Davek na dodano vrednost (DDV) ter drugi davki ali dajatve niso upravičen strošek. 

Stroški vodenja in koordinacije morebitnih partnerstev oziroma konzorcijev niso upravičen strošek.

Za uveljavljanje upravičenih stroškov ureditve razstavnega prostora se uporablja poenostavljena oblika obračunavanja upravičenih stroškov, in sicer standardni strošek na enoto, pri čemer se standardni strošek na enoto po tem javnem razpisu določi na osnovi Metodologije za izračun standardnega stroška na enoto površine za stroške ureditve razstavnega prostora.

Podrobnejša določila glede dokazovanja upravičenosti projekta do sofinanciranja so navedena v razpisni dokumentaciji.

10. Način financiranja upravičenih stroškov in intenzivnost pomoči

Intenzivnost pomoči znaša do 70 % upravičenih stroškov, skladno s shemo državnih pomoči »de minimis«. Preostanek sredstev zagotovijo upravičenci.

Minimalna priznana velikost razstavnega prostora za sofinanciranje na sejmu je 10 m2, maksimalna priznana velikost pa 150 m2. Prijave, pri katerih je velikost razstavnega prostora manjša od 10 m2, niso upravičene do sofinanciranja. V kolikor je velikost razstavnega prostora večja od 150 m2, se pri izračunu pavšalnega zneska upošteva 150 m2.

Sredstva za sofinanciranje bodo upravičencem nakazana na podlagi izstavljenega zahtevka za izplačilo, v enkratnem znesku za posamezno leto, po predložitvi in potrditvi zahtevka za izplačilo.

11. Roki in način prijave na javni razpis

Rok za oddajo vlog je 17. 8. 2026.

Prijavitelji oddajo vloge elektronsko in sicer na elektronski naslov gp.mgds@gov.si. 

Oddaja vloge na ta javni razpis pomeni, da se je vlagatelj seznanil z vsebino javnega razpisa in razpisne dokumentacije ter da se z njo strinja.


12. Odpiranje vlog za dodelitev sredstev ter postopek in način izbora

Zaradi pričakovanega velikega števila vlog odpiranje vlog ne bo javno in bo izvedeno v prostorih ministrstva v roku 5 (pet) delovnih dni od navedenih rokov za predložitev vlog. 

Na odpiranju bo komisija preverila pravočasnost in popolnost prispelih vlog. Nepravočasno prispele vloge, oddane po prijavnem roku, se ne bodo obravnavale in bodo s sklepom zavržene.
Komisija bo v roku 8 (osmih) dni od odpiranja vlog pisno (po elektronski pošti) pozvala k dopolnitvi tiste vlagatelje, katerih vloge ne bodo popolne. V dopolnitvi vlagatelj ne sme spreminjati višine zaprošenih sredstev, tistega dela vloge, ki se nanaša na tehnične specifikacije predmeta vloge, niti tistih elementov vloge, ki vplivajo ali bi lahko vplivali na drugačno razvrstitev njegove vloge glede na ostale vloge, prejete v postopku dodelitve sredstev.

Nepopolne vloge, ki jih vlagatelji ne bodo dopolnili v skladu s pozivom za dopolnitev, bodo s sklepom zavržene.

Komisija bo skladno z merili za ocenjevanje obravnavala oziroma ocenila vse pravočasne, formalno popolne in vsebinsko ustrezne vloge. Vloge, ki ne bodo izpolnjevale pogojev iz javnega razpisa, bodo kot neustrezne zavrnjene.

13.  Vsebina vloge

Vlagatelji morajo v vlogi predložiti naslednje dokumente:
1. Prijavni list (Obrazec 1)
2. Izjave prijavitelja
3. FURS
4. Neobvezujoče predračune oziroma ponudbe, izdane največ 60 dni pred datumom oddaje vloge. V seznamu stroškov projekta morajo biti vsi predračuni oziroma ponudbe zaporedno vpisani in oštevilčeni. Končno izbrani izvajalci se lahko pri izvedbi projekta razlikujejo od prvotno predvidenih ter ostala dokumentacija.

Če vloga ne bo popolna, bo vlagatelj obveščen s pozivom na dopolnitev. 

Če vloga v predvidenem roku ne bo dopolnjena, se kot nepopolna zavrže.

Vsebina vloge mora biti posredovana v skenirani obliki.

Kot sestavni del vloge je potrebno priložiti tudi morebitna neobvezna dokazila, povezana s prijavnim listom ali oceno vloge (npr. posebno pooblastilo zgolj za podpis in oddajo vloge, tehnična in tehnološka dokumentacija, prospekti opreme, izjave ponudnikov opreme, okoljski certifikati).

Ministrstvo lahko od vlagatelja zahteva tudi dodatna pojasnila.

14. Rok, v katerem bodo vlagatelji obveščeni o izidu javnega razpisa

Vlagatelji bodo o izidu javnega razpisa obveščeni najpozneje v roku 60 (šestdesetih) dni od roka za oddajo vlog s sklepom, ki ga sprejme predstojnik ministrstva.

Vlagatelji bodo na podlagi sklepa o izboru pozvani k podpisu pogodbe. Če se upravičenec v roku 8 (osmih) delovnih dni od prejema poziva k podpisu pogodbe ne odzove, se šteje, da je umaknil vlogo za pridobitev sredstev.

Zoper sklep o (ne)izboru ali zavrženju vloge lahko vlagatelj v roku 30 (tridesetih) dni od prejema sklepa sproži upravni spor z vložitvijo tožbe na Upravno sodišče Republike Slovenije. Predmet tožbe ne morejo biti postavljena merila za ocenjevanje vlog. Vložena tožba ne zadrži podpisa pogodb o sofinanciranju.

Rezultati javnega razpisa so informacije javnega značaja in bodo objavljeni na spletni strani ministrstva.

15. Varovanje osebnih podatkov in poslovnih skrivnosti

Varovanje osebnih podatkov, ki jih ministrstvu posredujejo vlagatelji oziroma upravičenci, bo zagotovljeno v skladu z veljavno zakonodajo, ki ureja varstvo osebnih podatkov, vključno s Splošno uredbo (EU) o varstvu podatkov (GDPR), Zakonom o varstvu osebnih podatkov (ZVOP-2) ter 115. in 140. členom Uredbe (EU) št. 1303/2013. 

Več na spletni strani https://www.gov.si/drzavni-organi/ministrstva/ministrstvo-za-gospodarstvo-turizem-in-sport/o-ministrstvu/obvestilo-ministrstva-za-gospodarstvo-turizem-in-sport-o-varstvu-osebnih-podatkov.

Vsi podatki iz vlog, ki jih komisija odpre, so informacije javnega značaja, razen tistih podatkov, ki jih vlagatelj posebej označi kot poslovno skrivnost, osebne podatke ali druge izjeme iz 6. člena ZDIJZ, ki niso javno dostopni in zato ne smejo biti razkriti oziroma dostopni javnosti.

Poslovna skrivnost mora biti določena v skladu z Zakonom o poslovni skrivnosti (Uradni list RS, št. 22/19) in se lahko nanaša na posamezen podatek ali del vloge, ne more pa se nanašati na celotno vlogo. Vlagatelj mora utemeljiti, zakaj posamezen podatek ne sme biti dostopen javnosti kot informacija javnega značaja. Če vlagatelj takšnih podatkov v vlogi ne označi in ne utemelji, lahko ministrstvo domneva, da vloga po stališču vlagatelja ne vsebuje poslovnih skrivnosti ali drugih izjem iz 6. člena ZDIJZ.

Namen obdelave osebnih podatkov, ki jih ministrstvu posredujejo vlagatelji oziroma upravičenci, je izvedba javnega razpisa ter vodenje podatkov, evidenc, analiz in drugih zbirk za potrebe ministrstva in nadzornih organov, in sicer v zvezi z izidom javnega razpisa ter izvajanjem pogodbe o sofinanciranju. Nadaljnji namen obdelave osebnih podatkov je tudi izdelava študij in vrednotenj, sodelovanje ter priprava oziroma vlaganje vlog v postopkih pred pristojnimi organi (npr. postopki pred sodnimi, preiskovalnimi ali drugimi pristojnimi organi). Osebni podatki se obdelujejo tudi za namene učinkovitega delovanja informacijskih sistemov ali pripomočkov, ki jih ministrstvo uporablja oziroma jih je dolžno uporabljati.

Podatki o sofinanciranih projektih, za katere tako določajo predpisi ali imajo naravo informacij javnega značaja, se objavijo. Objavljen bo seznam upravičencev, ki bo obsegal navedbo upravičenca, naziv projekta, občino upravičenca ter znesek javnih virov financiranja projekta. Objave podatkov o projektih in upravičencih bodo izvedene v skladu z določbami ZDIJZ.

16. Zahteve glede hranjenja dokumentacije in spremljanja ter evidentiranja

Upravičenec je dolžan zagotoviti dostopnost in hrambo celotne originalne dokumentacije, povezane s projektom, ter omogočiti ministrstvu in drugim nadzornim organom vpogled v navedeno dokumentacijo za potrebe poznejših preverjanj, in sicer še deset (10) let po zaključku projekta.

Upravičenec mora porabo sredstev za projekt voditi in spremljati računovodsko ločeno, na posebnem stroškovnem mestu ali z uporabo ustrezne računovodske kode za vse transakcije, povezane s projektom, tako da je v vsakem trenutku zagotovljen pregled nad namensko porabo sredstev, ne glede na računovodska pravila Republike Slovenije. Navedeno ne velja za poenostavljene oblike nepovratnih sredstev, za katere pa je upravičenec dolžan voditi in spremljati prejeta sredstva za projekt.


17. Razpoložljivost razpisne dokumentacije

Vsi potrebni podatki in navodila, ki omogočajo pripravo popolne in pravilne vloge za dodelitev sredstev, so navedeni v razpisni dokumentaciji, ki je objavljena na spletni strani ministrstva https://www.gov.si/zbirke/javne-objave.


18. Dodatne informacije

Vse dodatne informacije lahko pridobite na elektronskih naslovih dl.mgts@gov.si oziroma mitja.spes@gov.si ali sebastijan.milovanovic-jarh@gov.si.

Pisna vprašanja po elektronski pošti morajo prispeti na navedeni naslov najpozneje tri delovne dni pred iztekom roka za oddajo vloge. Ministrstvo bo vprašanja in odgovore objavilo najpozneje en delovni dan pred iztekom roka za oddajo vloge, pod pogojem, da je bilo vprašanje posredovano pravočasno. Pisna vprašanja, ki ne bodo posredovana pravočasno, ne bodo obravnavana, bo pa na dan roka za oddajo vloge v delovnem času še vedno mogoče pridobiti informacije na spletni strani navedenih telefonskih številkah.

Objavljeni odgovori na vprašanja postanejo sestavni del razpisne dokumentacije. Vprašanja in odgovori bodo javno objavljeni na spletni strani ministrstva https://www.gov.si/zbirke/javne-objave

Ker bodo vprašanja in odgovori javno objavljeni, morajo vlagatelji pri postavljanju vprašanj paziti, da v njih ne razkrivajo osebnih podatkov, poslovnih skrivnosti ali drugih podatkov, ki ne smejo biti javno objavljeni.

Potencialni vlagatelji bodo o vseh novostih sproti obveščeni prek spletne strani ministrstva https://www.gov.si/zbirke/javne-objave.


III. MERILA ZA OCENJEVANJE VLOG

Za vse pravočasne in popolne vloge za posamezno odpiranje komisija preveri, ali vloga izpolnjuje vse pogoje javnega razpisa. Če komisija ugotovi, da vloga ne izpolnjuje vseh pogojev javnega razpisa, se nadaljnje ocenjevanje po merilih ne izvede, vloga pa se zavrne. Vse ostale vloge, ki izpolnjujejo vse pogoje, ocenita dva neodvisna ocenjevalca. Ocena pri posameznem merilu je povprečje njunih ocen. V primeru razhajanj ocen ocenjevalcev pri posameznemu merilu, se do ocene opredeli komisija na seji, ki tudi določi končno oceno tega merila, kar ustrezno evidentira v okviru zapisnika.

Komisija oceni vloge na podlagi naslednjih meril:

	
	Naziv merila
	Največje število točk

	1.
	Razdelanost koncepta projekta predstavitve
	10

	a
	Vloga vsebuje pomanjkljiv oris projekta
	0

	b
	Vloga vsebuje splošno predstavitev projekta
	5

	c
	Vloga vsebuje podrobno predstavitev z idejno zasnovo in skicami
	10

	2.
	Stopnja in način vključenosti prijavljenega projekta v splošno strategijo trženja podjetja
	10

	a
	Med prijavljenim projektom in strategijo trženja ne obstaja nikakršna povezava ali prijavitelj nima strategije trženja
	0

	b
	Obstaja povezava med strategijo trženja in prijavljenim projektom
	5

	c
	Prijavljeni projekt je vključen v kontekst splošne strategije trženja podjetja
	10

	3.
	Predstavljeni izdelki/storitve na sejmu - stopnja predelave lesa
	10

	a
	Do 70 %
	3

	b
	Od 71 % do 90 %
	5

	c
	Od 91 % do 100 %
	10

	4.
	Prijavljeni projekt oziroma izdelki vključujejo principe krožnega gospodarstva (obnova, popravilo, drugačna uporaba, reciklaža)
	5

	
	Projekt oziroma predstavljeni izdelki ne vključujejo principov krožnega gospodarstva
	0

	
	Projekt oziroma predstavljeni izdelki vključujejo vsaj enega od principov krožnega gospodarstva
	5

	5.
	Uporaba lesnih sort v predstavljenem izdelku/storitvi
	5

	
	Uporaba listavcev manj kot 50 %
	0

	
	Uporaba listavcev med 50 % in 70 %
	3

	
	Uporaba listavcev več kot 70 %
	5

	6.
	Inovativnost predstavitve (predstavitev fizičnih izdelkov je podprta z uporabo virtualne ali razširjene resničnosti in drugih digitalnih orodij)
	5

	
	Prijavitelj v predstavitvi ne izkazuje uporabe inovativnih digitalnih orodij
	0

	
	Prijavitelj v predstavitvi predvideva in opiše uporabo inovativnih digitalnih orodij
	5

	7.
	Okoljski certifikati vlagatelja
	3

	
	Certifikati niso priloženi
	0

	
	Priložen je okoljski certifikat kakovosti za področje poslovanja ali za izdelek (npr. ISO 14000 ali primerljiv panožni okoljski certifikat, ISO 50001, EMAS, FSC, Ecolabel, okoljska deklaracija proizvoda EPD ali druge okoljske označbe)
	3

	8.
	Področje (po SKD) prijavljenega projekta
	3

	
	Prijavljeni projekt oziroma predstavljeni proizvodi oziroma storitve so večinoma s področja C16 (Proizvodnja lesa ter lesenih in plutovinastih izdelkov)
	0

	
	Prijavljeni projekt oziroma predstavljeni proizvodi oziroma storitve so večinoma s področja C31 (Proizvodnja pohištva)
	3

	9.
	Predvidena udeležba v letih 
	10

	
	Projekt se bo izvajal v enem letu (2026 ali 2027)
	0

	
	Projekt se bo izvajal v dveh letih (2026 in 2027)
	10

	10.
	Prijavitelj je v zadnjih 5 letih uspešno izvedel javno naročilo po postopku zelenega javnega naročanja na področju lesarstva (za predmete: pohištvo, stavbno pohištvo, projektiranje in/ali izvedba gradnje stavb)
	5

	
	Prijavitelj v zadnjih petih letih ni uspešno izvedel javnega naročila po postopku zelenega javnega naročanja na področju lesarstva.
	0

	
	Prijavitelj je v zadnjih petih letih uspešno izvedel najmanj eno javno naročilo po postopku zelenega javnega naročanja na področju lesarstva v vrednosti do 40.000 eur za blago in storitve ter 80.000 eur za gradnje.
	3

	
	Prijavitelj je v zadnjih petih letih uspešno izvedel najmanj eno javno naročilo po postopku zelenega javnega naročanja na področju lesarstva v vrednosti nad 40.000 eur za blago in storitve ter 80.000 eur za gradnje.
	5




Obrazložitev posameznih meril

1. Razdelanost koncepta projekta predstavitve
Prijavitelj prejme 0 točk, če je opis projekta v vlogi pomanjkljiv, brez koncepta in slabo dokumentiran. Prijavitelj prejme 5 točk, če je v dokumentaciji projekt splošno predstavljen, vendar še vedno s posameznimi pomanjkljivostmi. Prijavitelj prejme 10 točk, če je projekt predstavljen podrobno, s idejnim konceptom ter podprt s skicami in načrti.
.
2. Stopnja in način vključenosti prijavljenega projekta v splošno strategijo trženja podjetja
Prijavitelj prejme 0 točk, če v vlogi ni razvidna povezava med prijavljenim projektom in njegovo strategijo trženja oziroma nima tržne strategije. Prijavitelj prejme 5 točk, če je v vlogi opisana oziroma razvidna povezava prijavljenim projektom in njegovo strategijo trženja in prijavitelj prejme 10 točk, če obstaja tesna povezava med prijavljenim projektom in njegovo strategijo trženja ter prijavljeni projekt je v kontekstu tržne strategije.

3. Predstavljeni izdelki/storitve na sejmu - stopnja predelave lesa
Komisija poda oceno glede na v prijavljeni projekt vključene proizvode oziroma storitve. Projekti, ki se nanašajo na predelavo lesa za energetsko rabo (npr. peleti, sekanci ipd.) niso upravičeni v okviru tega javnega razpisa.

Razvrstitev proizvodov glede na stopnjo predelave lesa je podana v spodnji preglednici:
	Proizvod
	Stopnja predelave
(v odstotkih)
	Število točk

	Sekanci (za neenergetsko rabo)
	12,5
	5

	Žagan les – sveže
	25
	5

	Drogovi, železniški pragovi (neimpregnirani)
	25
	5

	Žagan les – suho (sušilnično sušenje)
	50
	5

	Drogovi, železniški pragovi (impregnirani)
	50
	5

	Lesena embalaža (palete)
	56,25
	5

	Žagan les – skobljano
	62,5
	5

	Luščen furnir
	75
	10

	Rezan furnir
	75
	10

	Elementi za izdelavo plošča in pohištveno industrijo
	75
	10

	Konstrukcijski les
	81,25
	10

	Lepljene masivne plošče
	87,5
	10

	Vezane plošče (opažne, furnirske)
	87,5
	10

	Vlaknene in iverne plošče
	87,5
	10

	Deli za pohištvo
	87,5
	10

	Talne obloge (parket)
	87,5
	10

	Notranje pohištvo
	100
	15

	Stavbno pohištvo (okna, vrata…)
	100
	15

	Leseni objekti
	100
	15



4. Prijavljeni projekt oziroma izdelki vključujejo principe krožnega gospodarstva (obnova, popravilo, drugačna uporaba, reciklaža)
Prijavitelj prejme 0 točk, če prijavljeni projekt oziroma izdelki ali storitve ne vključujejo principov krožnega gospodarstva.

Prijavitelj prejme 5 točk, če prijavljeni projekt oziroma predstavljeni izdelki ali storitve vključujejo principe krožnega gospodarstva, kot so ponovna uporaba, obnova, popravilo, podaljševanje življenjske dobe izdelkov, drugačna oziroma večnamenska uporaba izdelkov ter recikliranje lesa in lesnih tvoriv. V vlogi mora biti opisano oziroma utemeljeno, kako so ti principi vključeni v projekt oziroma izdelke ali storitve.

5. Uporaba lesnih sort v predstavljenem izdelku/storitvi
Prijavitelj prejme 0 točk, če bodo predstavljeni izdelki nastali (oziroma storitve se nanašajo na) s predelavo lesa , pri kateri delež listavcev znaša manj kot 50 % (delež iglavcev več kot 50 %). Prijavitelj prejme 3 točke, če bodo predstavljeni izdelki nastali (oziroma storitve se nanašajo na) s predelavo iglavcev in listavcev, pri čemer bo delež listavcev znašal od 50 % do 70 %. Prijavitelj prejme 5 točk, če bodo predstavljeni izdelki nastali (oziroma storitve se nanašajo na) pretežno s predelavo listavcev, pri čemer bo delež listavcev znašal več kot 70 %.


6. Inovativnost predstavitve
Prijavitelj prejme 0 točk, če v prijavljenem projektu, poleg predstavitve fizičnih lesenih izdelkov ni predvidena uporaba virtualne ali razširjene resničnosti ali drugih digitalnih orodij. Prijavitelj prejme 5 točk, če je v prijavljenem projektu ob fizični predstavitvi lesenih izdelkov predvidena uporaba ter način uporabe virtualne ali razširjene resničnosti ali drugih digitalnih orodij.

7. Okoljski certifikati vlagatelja
Prijavitelj prejme 0 točk, če v vlogi niso priloženi okoljski certifikati. Prijavitelj prejme 3 točke, če so vlogi priložena veljavna dokazila o pridobljenih okoljskih certifikatih (npr. EMAS, FSC, Ecolabel, okoljska deklaracija proizvoda EPD ali druge okoljske označbe).

8. Področje (po SKD) prijavljenega projekta
Prijavitelj prejme 0 točk, če se prijavljenem projektu navedeni proizvodi ali storitve nanašajo na dejavnosti C16 (Proizvodnja lesa ter lesenih in plutovinastih izdelkov, razen pohištva; proizvodnja slamnatih in pletarskih izdelkov (razen razreda 16.26 – Proizvodnja trdnih goriv iz rastlinske biomase). Prijavitelj prejme 3 točke, če se prijavljenem projektu navedeni proizvodi ali storitve nanašajo na dejavnosti C31 (Proizvodnja pohištva).

9. Predvidena udeležba v letih
Prijavitelj prejme 0 točk, če se prijavljeni projekt izvaja zgolj v enem koledarskem letu, in sicer bodisi samo v letu 2026 bodisi samo v letu 2027.
Prijavitelj prejme 10 točk, če se prijavljeni projekt izvaja v obeh letih, torej v letih 2026 in 2027.

10. Prijavitelj je v zadnjih 5 letih uspešno izvedel javno naročilo po postopku zelenega javnega naročanja na področju lesarstva
Prijavitelj prejme 0 točk, če v zadnjih petih letih ni uspešno izvedel javnega naročila po postopku zelenega javnega naročanja na področju lesarstva, 3 točke, če je uspešno izvedel najmanj eno javno naročilo po postopku zelenega javnega naročanja na področju lesarstva v vrednosti do 40.000 eur za blago in storitve ter do 80.000 eur za gradnje in 5 točk, če je to izvedel v vrednosti nad 40.000 eur za blago in storitve ter nad 80.000 eur za gradnje. 

Komisija bo ocenjevala vloge na podlagi konkretnih in na relevantnih dokazilih ter utemeljenih opisih prijavljenega projekta.


IV. VZOREC POGODBE O SOFINANCIRANJU (pogodba je informativnega značaja) 

Republika Slovenija, Ministrstvo za gospodarstvo, delo in šport, Kotnikova ulica 5, 1000 Ljubljana, ID za DDV: SI98577212, matična številka: 2632616000, ki ga zastopa minister dr. Anže Logar (v nadaljnjem besedilu: ministrstvo)

in
______________________________________________________________________, ki ga zastopa ______________, matična številka: ___________________, ID številka za DDV in davčna številka:_______________________, transakcijski račun (v nadaljnjem besedilu: TRR): ________________________________, naziv banke ________________________ (v nadaljevanju: upravičenec)

skleneta


POGODBO št. ____
 O SOFINANCIRANJU PROJEKTA ____

[bookmark: _Hlk206484384]na podlagi:
· Zakona o podpornem okolju za podjetništvo - ZPOP-1 (Uradni list RS, št. 102/07, 57/12,  82/13, 17/15, 27/17, 13/18 – ZSInv in 40/23 – ZZrID-A); 
· Zakona o javnih financah (Uradni list RS, št. 11/11– uradno prečiščeno besedilo, 14/13 – popr. 101/13, 55/15 – ZFisP, 96/15 – ZIPRS1617, 13/18, 195/20 - odl. US, 18/23 – ZDU-1O, 76/23, 24/25 – ZFisP-1, 39/25, 85/25 – ZPJS in 112/25);
· Proračuna Republike Slovenije za leto 2026 (Uradni list RS, št. 104/24 in 95/25);
· Proračuna Republike Slovenije za leto 2027 (Uradni list RS, št. 95/25);
· Zakona o izvrševanju proračunov Republike Slovenije za leti 2026 in 2027 (Uradni list RS, št. 95/25 in 112/25 – ZJF-K);
· Pravilnika o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23, 88/24, 79/25 in 95/25);
· Uredbe o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11);
· Uredbe Komisije (ES) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1);
· Uredbe Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči »de minimis« (UL L št. 2023/2831 z dne 15. 12. 2023);
· Priglašene sheme državnih pomoči »Program ukrepov MGTŠ za spodbujanje podjetništva in konkurenčnosti v obdobju 2024-2030 – »de minimis« (št. priglasitve: M001-2632616-2024, datum potrditve sheme: 14. 3. 2024; trajanje sheme: do 31. 12. 2030, v nadaljnjem besedilu: shema »de minimis«);
· Programa ukrepov Ministrstva za gospodarstvo, turizem in šport za spodbujanje podjetništva in konkurenčnosti v obdobju 2024 – 2030 z vsemi spremembami, št. 3030-35/2023/13 z dne 5. 4. 2024;
· Izvedbenega dokumenta ukrepov razvoja lesnopredelovalne industrije do 2030 (sprejetega s sklepom Vlade RS št. 31000-1/2022/9 z dne 30. 5. 2022);

I. UVODNE DOLOČBE

člen
(uvodne določbe)

Pogodbeni stranki uvodoma ugotavljata, da:
· je bil dne __________ na spletni strani ministrstva__________, objavljen javni razpis Spodbude za nastop na sejmih s področja lesarstva v Sloveniji v letih 2026 in 2027 (v nadaljnjem besedilu: javni razpis);
· je bil s Sklepom o izboru št. __________ z dne __________ potrjen projekt ______________________ (v nadaljnjem besedilu: Sklep o izboru);
· sredstva sofinanciranja projekta po tej pogodbi predstavljajo pomoč po pravilu »de minimis«, v okviru priglašene sheme državne pomoči Program ukrepov MGTŠ za spodbujanje podjetništva in konkurenčnosti v obdobju 2024–2030 – »de minimis« (št. priglasitve: M001-2632616-2024, datum potrditve sheme: 14. 3. 2024; trajanje sheme: do 31. 12. 2030).

II. PREDMET POGODBE

člen
(predmet pogodbe)
Predmet te pogodbe je sofinanciranje projekta ________________ (v nadaljnjem besedilu: projekt) ter opredelitev medsebojnih odnosov ter pravic in obveznosti med ministrstvom in upravičencem.
člen
(namen, cilji in opis projekta)
Kratek opis projekta: ___________________________________________________________________________________________________________________________________________________.
Upravičenec se s podpisom te pogodbe zavezuje, da bo zagotovil strokovno, vestno in pravočasno izvedbo projekta, katerega sofinanciranje je predmet te pogodbe.

člen
(sestavni deli pogodbe)
Sestavni del pogodbe je tudi vloga upravičenca in besedilo razpisne dokumentacije.

člen
(upravičeni stroški in izdatki)
Stroški in izdatki so upravičeni, če:
· so s projektom neposredno povezani, so potrebni za njegovo izvajanje ter so skladni s cilji projekta in predmetom javnega razpisa;
· so dejansko nastali za dela, ki so bila opravljena, za blago, ki je bilo dobavljeno, oziroma za storitve, ki so bile izvedene, ter je upravičenec predložil dokazilo o njihovem plačilu;
· so pripoznani v skladu s skrbnostjo dobrega gospodarja;
· so nastali in bili plačani v obdobju upravičenosti;
· temeljijo na verodostojnih knjigovodskih in drugih listinah;
· so izkazani v skladu z veljavnimi nacionalnimi predpisi.

V okviru projekta so upravičeni naslednji stroški:
· stroški najema neopremljenega razstavnega prostora na kvadratni meter;
· standardni strošek na enoto površine za stroške ureditve razstavnega prostora na kvadratni meter in 
· stroški prijavnine in vpisa v katalog razstavljavcev na sejmu ter strošek sejemsko-marketinškega paketa, ki ga organizator sejma zaračuna razstavljavcu neglede na velikost razstavnega prostora (strošek na razstavljavca).

Davek na dodano vrednost ter drugi davki ali dajatve niso upravičen strošek. 

Stroški vodenja in koordinacije partnerstev oziroma konzorcijev ni upravičen strošek.


III. VREDNOST POGODBE

člen
(načrtovana vrednost pogodbe)
Ministrstvo bo upravičencu zagotavljalo sredstva v višini največ _______________ EUR (z besedo) za sofinanciranje upravičenih stroškov projekta po tej pogodbi. Koriščenje sredstev oz. predvidena dinamika izplačevanja sredstev za sofinanciranje projekta je:


	Finančni viri
	Proračunska postavka
	2026
	2027

	Sofinanciranje s sredstvi državnega proračuna (v EUR)
	231413 Spodbujanje lesne industrije
	0,00
	0,00

	Lastni viri (v EUR)
	-
	0,00
	0,00

	Skupaj (v EUR)
	-
	0,00
	0,00



	Sklopi upravičenih stroškov
	Predvidena vrednost upravičenega stroška
(v EUR)
	Predvidena vrednost sofinanciranja
(v EUR)
(do 70% sofinanciranja)

	Stroški najema neopremljenega razstavnega prostora
	0,00
	0,00

	Stroški ureditve razstavnega prostora (standardni strošek na enoto površine)
	0,00
	0,00

	Stroški prijavnine in vpisa v katalog razstavljavcev na sejmu ter strošek sejemsko-marketinškega paketa, ki ga organizator sejma zaračuna razstavljavcu ne glede na velikost razstavnega prostora (strošek na razstavljavca
	0,00
	0,00

	SKUPAJ
	0,00
	0,00



Izplačilo sredstev bo izvedeno na podlagi potrjenega zahtevka za izplačilo z zahtevanimi prilogami in dokazili.

Prevzem obveznosti po tej pogodbi nastopi pod odložnim pogojem, in sicer, ko je projekt uvrščen v veljavni Načrt razvojnih programov.

Sredstva za sofinanciranje projekta predstavljajo pomoč po pravilu »de minimis«, priglašeno s shemo »de minimis. V primeru prekoračitve dodeljenega zneska pomoči po pravilu »de minimis« ministrstvo določi ustrezne ukrepe v skladu z veljavnimi predpisi.

V skladu z Uredbo (EU) 2023/2831 se pomoč po pravilu »de minimis« lahko kumulira z drugimi pomočmi »de minimis« do zgornje dovoljene meje 300.000 EUR, ne sme pa se kumulirati z državno pomočjo v zvezi z istimi upravičenimi stroški ali z državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali najvišji znesek pomoči, določen za posamezne primere v uredbi o skupinskih izjemah ali v sklepu Evropske komisije.

člen
(zahtevek za izplačilo)

Sredstva bo ministrstvo nakazalo upravičencu na podlagi pravočasno prejetega, popolnega in potrjenega zahtevka za izplačilo, skupaj s pripadajočimi prilogami in dokazili. Ministrstvo lahko v okviru izvajanja kontrole zahteva tudi dodatna dokazila, ki izkazujejo upravičenost zahtevka.
Če ministrstvo pri pregledu posredovanega zahtevka za izplačilo ter priloženih prilog in dokazil ugotovi pomanjkljivosti, upravičenca pozove k dopolnitvi. Če upravičenec v danem roku ministrstvu ne posreduje dopolnjenega zahtevka za izplačilo, ministrstvo zahtevanega zneska, do katerega bi bil upravičenec sicer lahko upravičen, ne bo poravnalo. Ministrstvo ima pravico zavrniti zahtevek za izplačilo, v katerem cene opreme ali storitev bistveno presegajo primerljive tržne cene.

Ministrstvo bo praviloma poravnalo uradno in pravočasno posredovani popolni zahtevek za sofinanciranje s prilogami v roku 30 dni od prejema popolnega zahtevka.

Ministrstvo bo pridobljene podatke upravičenca uporabil izključno za namene tega javnega razpisa in jih varoval v skladu z veljavno zakonodajo.

Rok za oddajo zahtevka za izplačilo je do 10. 11. 2026 za projekte, sofinancirane v letu 2026, oziroma do 10. 11. 2027 za projekte, sofinancirane v letu 2027.

Upravičenec je dolžan oddati zahtevek za izplačilo oziroma izstaviti eRačun s pomočjo portala UJPeRačun.

IV. ROK ZA IZVEDBO

člen
(obdobje upravičenosti)

Upravičenec je dolžan zaključiti vse aktivnosti najkasneje do 31. 11. 2026 za projekte, sofinancirane v letu 2026, oziroma do 31. 11. 2027 za projekte, sofinancirane v letu 2027.

Obdobje upravičenosti stroškov in izdatkov v okviru projekta traja od dne objave javnega razpisa do 8. 11. 2026 za projekte, sofinancirane v letu 2026, oziroma do 8. 11. 2027 za projekte, sofinancirane v letu 2027.

Obdobje upravičenosti javnih izdatkov (izplačil iz proračuna) traja od dneva podpisa pogodbe do 31. 12. 2027.

V. PRAVICE IN OBVEZNOSTI POGODBENIH STRANK

 člen
(obveznosti ministrstva)
Ministrstvo se zavezuje, da bo:
· spremljalo in nadziralo izvajanje te pogodbe;
· izvajalo vsebinsko, tehnično in finančno preverjanje upravičenih stroškov, dokazil o plačilih ter pripadajoče dokumentacije;
· spremljalo in nadziralo izvajanje projektnih aktivnosti pri upravičencu oziroma na kraju samem, vključno z napovedanimi ali nenapovedanimi kontrolami izvedbe aktivnosti;
· spremljalo pravilno izvajanje pomoči po pravilu »de minimis«;
· zagotavljal revizijsko sled ter hrambo vseh dokumentov, potrebnih za zagotovitev ustrezne revizijske sledi;
· zagotavljalo možnost nadzora nad porabo sredstev s strani drugih pristojnih organov ter ukrepalo v skladu z njihovimi priporočili.

člen
(obveznosti upravičenca)
[bookmark: _Hlk206485911]Upravičenec se zavezuje, da:
· bo projektne aktivnosti izvajal v skladu s to pogodbo in vlogo, veljavnimi predpisi, dogovorjenim terminskim in finančnim načrtom ter po pravilih stroke, kakovostno, gospodarno in vestno;
· bo v roku 8 (osmih) dni od nastanka spremembe pisno obvestil ministrstvo o vseh statusnih spremembah, kot so sprememba sedeža ali dejavnosti, sprememba pooblaščenih oseb in zakonitih zastopnikov, sprememba deleža ustanoviteljev, družbenikov ipd. ali druge spremembe deležev, ki bi kakor koli spremenile status upravičenca; 
· bo dodeljena sredstva uporabljal izključno za izvajanje projekta v skladu s to pogodbo;
· bo pred začetkom izvajanja projekta določil ustrezno ločeno računovodsko kodo ter vodil ločen računovodski sistem oziroma ustrezno knjigovodsko evidenco za izvajanje projekta;
· bo hranil vsa dokazila, ki so podlaga za pripravo zahtevka za izplačilo, ter vso ostalo dokumentacijo, povezano s projektom, najmanj 10 (deset) let po zaključku projekta;
· bo pripravljal in ministrstvu posredoval vse potrebne podatke in dokumentacijo za uskladitev predpisanega zahtevka za izplačilo ter po uskladitvi posredoval zahtevek za izplačilo in ostale obrazce v skladu z navodili ministrstva;
· bo pripravljal finančna in vsebinska poročila v obliki, ki jo predpiše ministrstvo, ter na zahtevo ministrstva ali drugega pristojnega organa pripravil tudi izredna poročila s predpisano vsebino in v določenem roku;
· bo v primeru prekoračitve dovoljenega zneska pomoči po pravilu »de minimis« prejeta sredstva v celoti vrnil;
· bo zagotavljal revizijsko sled ter hrambo vseh dokumentov, potrebnih za zagotovitev ustrezne revizijske sledi;
· bo zagotavljal možnost nadzora nad porabo sredstev s strani pristojnih organov, ukrepal v skladu z njihovimi priporočili ter o tem obveščal ministrstvo;
· bo, če se izkaže, da so uveljavljeni in izplačani stroški neupravičeni, povrnil razliko v skladu s pozivom k vračilu sredstev in
· terjatve do ministrstva ne bo odstopil tretjim osebam.


VI. NADZOR NAD IZVAJANJEM POGODBENIH OBVEZNOSTI

člen
(namenska in nenamenska poraba sredstev)
Odobrena sredstva na podlagi te pogodbe so namenska in jih mora upravičenec porabiti izključno za izvajanje projekta, katerega sofinanciranje je predmet te pogodbe.
Za nenamensko porabo sredstev se šteje, če:
· sredstva niso bila porabljena za namen, za katerega so bila dodeljena;
· upravičenec navaja lažne ali netočne podatke, podatke ponareja ali jih namenoma izpusti; ali
· se ugotovijo odstopanja od pogodbe s finančnimi posledicami.

Ministrstvo spremlja namensko porabo sredstev tako, da skrbnik pogodbe predhodno preveri upravičenost izplačila na podlagi predloženih dokazil in pripadajoče dokumentacije.

Upravičenec je dolžan ministrstvu in drugim pristojnim organom zaradi nadzora nad porabo sredstev ves čas omogočiti dostop do fizičnih rezultatov projekta ter do dokumentacije, povezane s projektom, in vpogled vanjo, vključno z izvedbo kontrole na kraju samem.

Če ministrstvo ugotovi, da je upravičenec sredstva uporabil nenamensko, se lahko ta pogodba z dnem ugotovitve šteje za razvezano, upravičenec pa je dolžan v roku 30 (tridesetih) dni po prejemu pisne zahteve vrniti:
· sorazmeren del prejetih sredstev v primeru iz prve in tretje alineje drugega odstavka tega člena, oziroma
· celoten znesek prejetih sredstev v primeru iz druge alineje drugega odstavka tega člena.

Ministrstvo zahteva vračilo že prejetih sredstev skupaj z zakonskimi obrestmi, obračunanimi od dneva nakazila sredstev na transakcijski račun (TRR) upravičenca do dneva vračila v proračun Republike Slovenije. Če upravičenec sredstev ne vrne v določenem roku, tečejo zakonske zamudne obresti, obračunane od dneva zamude do dneva vračila sredstev v proračun Republike Slovenije.

člen
(neizpolnjevanje pogodbenih obveznosti)
Če ministrstvo ugotovi, da upravičenec ne izpolnjuje pogodbenih obveznosti, mu določi rok za odpravo ugotovljenih nepravilnosti.

Če upravičenec kljub pozivu ministrstva pomanjkljivosti v določenem roku ne odpravi, ministrstvo določi ustrezne ukrepe kot odziv na neizpolnjevanje pogodbenih obveznosti.

Če upravičenec naloženih ukrepov ne upošteva, lahko ministrstvo odstopi od pogodbe, upravičenec pa mora vrniti prejeta sredstva v roku 30 (tridesetih) dni od pisnega poziva ministrstva, v skladu z navedenim pozivom, povečana za zakonske zamudne obresti od dneva nakazila sredstev na transakcijski račun (TRR) upravičenca do dneva vračila sredstev v proračun Republike Slovenije.


člen
(sprememba projekta)
[bookmark: _Hlk206486055]Če upravičenec ugotovi, da ne bo mogel izpolniti pogodbenih obveznosti oziroma da bo prišlo do finančnih, vsebinskih ali časovnih sprememb projekta, mora o tem pisno obvestiti ministrstvo najpozneje v petih (5) delovnih dneh od nastanka razloga ter hkrati pojasniti razloge za nastale ali predvidene spremembe.

Upravičenec lahko predlaga tudi druge spremembe, ki so bistvene za doseganje vsebinskih ciljev in rezultatov projekta, vključno z morebitno spremembo finančnega načrta.

Upravičenec mora pred vsako spremembo projekta pridobiti predhodno pisno soglasje ministrstva, ki lahko predlagano spremembo potrdi ali zavrne.

Če upravičenec ne izpolni obveznosti iz prvega odstavka tega člena, lahko ministrstvo odstopi od pogodbe.

Upravičenec je dolžan vrniti neupravičeno prejeta sredstva po tej pogodbi skupaj z zakonskimi zamudnimi obrestmi, obračunanimi od dneva nakazila sredstev na transakcijski račun (TRR) upravičenca do dneva vračila sredstev v proračun Republike Slovenije.

člen
(odstop od pogodbe)
Če upravičenec predčasno odstopi od pogodbe iz utemeljenih razlogov, izgubi pravico do sofinanciranja, razen do sofinanciranja tistih upravičenih stroškov, ki so vezani na že izvedene aktivnosti projekta. Med utemeljene razloge sodijo okoliščine, ki so nastale po sklenitvi pogodbe, niso posledica ravnanj upravičenca, so nepričakovane ter jih upravičenec ni mogel preprečiti, odpraviti ali se jim izogniti. V takem primeru je upravičenec dolžan nositi vse stroške, ki nastanejo zaradi odstopa od pogodbe.

V primeru predčasnega odstopa upravičenca od pogodbe brez utemeljenih razlogov lahko ministrstvo zahteva vračilo že prejetih sredstev skupaj z zakonskimi zamudnimi obrestmi, obračunanimi od dneva nakazila sredstev na transakcijski račun (TRR) upravičenca do dneva vračila sredstev v proračun Republike Slovenije.


VII. NADZOR NAD PORABO SREDSTEV

člen
(nadzor)
Ministrstvo spremlja in nadzira izvajanje pogodbe ter namensko in upravičeno porabo dodeljenih sredstev. Ministrstvo lahko v postopke spremljanja in nadzora nad porabo proračunskih sredstev vključi tudi zunanje strokovnjake.

Upravičenec se zavezuje, da bo omogočil vsebinski, tehnični, administrativni in finančni nadzor nad izvajanjem projekta, katerega sofinanciranje je predmet te pogodbe. Nadzor izvajajo ministrstvo in pristojni organi Republike Slovenije.

Upravičenec se zavezuje, da bo nadzornim organom predložil vso dokumentacijo, ki izkazuje resničnost, pravilnost in skladnost upravičenih stroškov projekta, katerega sofinanciranje je predmet te pogodbe.

V primeru nadzora na kraju samem bo upravičenec omogočil vpogled v informacijske sisteme, listine in postopke, povezane z izvajanjem projekta. Upravičenec se zavezuje, da bo pri izvedbi teh kontrol sodeloval ter se nanje ustrezno pripravil.

Če upravičenec ne omogoči izvedbe nadzora v celoti in v skladu s tem členom, se to šteje za neizpolnjevanje pogodbenih obveznosti.

člen
(prepoved dvojnega financiranja)
Upravičenec zagotavlja, da za stroške, ki so predmet sofinanciranja po tej pogodbi, ni prejel oziroma ne bo prejel sredstev iz drugih javnih virov financiranja (prepoved dvojnega financiranja).

Če ministrstvo ugotovi, da je upravičenec za stroške, ki so predmet te pogodbe, prejel sredstva tudi iz drugih javnih virov financiranja ali da so mu bila takšna sredstva odobrena, se pogodba lahko razdre.

Upravičenec je dolžan vrniti neupravičeno prejeta sredstva v roku tridesetih (30) dni od pisnega poziva ministrstva in v skladu z navedenim pozivom, skupaj z zakonskimi zamudnimi obrestmi, obračunanimi od dneva nakazila sredstev na transakcijski račun (TRR) upravičenca do dneva vračila sredstev v proračun Republike Slovenije.

VIII. DODATNA DOLOČILA

 člen
(dolžnost poročanja upravičenca) 
Upravičenec je dolžan pripravljati in ministrstvu posredovati poročila o poteku in rezultatih porabe sredstev ter o doseganju načrtovanih ciljev. Poročila se predložijo ob oddaji posameznega zahtevka za izplačilo, ob oddaji zadnjega zahtevka pa je upravičenec dolžan predložiti tudi končno poročilo.

Upravičenec je dolžan na zahtevo ministrstva pripraviti in posredovati tudi izredna poročila s predpisano vsebino in v roku, ki ga določi ministrstvo.

člen
(nakazilo sredstev)
Ministrstvo bo uradno in pravočasno posredovani popoln zahtevek za izplačilo s pripadajočimi prilogami praviloma poravnal v tridesetih (30) dneh od prejema popolnega zahtevka za izplačilo. Sredstva bodo nakazana na transakcijski račun oziroma podračun upravičenca. 

člen
(varovanje osebnih podatkov in poslovnih skrivnosti)
Ministrstvo in upravičenec se zavezujeta k varovanju osebnih podatkov in poslovnih skrivnosti, pridobljenih tekom izvajanja programa, v skladu z veljavnim Zakonom o varstvu osebnih podatkov (Uradni list RS, št. 163/22 in 40/25 – ZInfV-1), Zakonom o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O, 75/23, 102/24 in 77/25) ter drugo veljavno zakonodajo.


 člen
(protikorupcijska klavzula)
[bookmark: _Hlk206486320]V primeru, da se ugotovi, da je pri izvajanju te pogodbe kdo v imenu ali za račun druge pogodbene stranke, njenemu predstavniku ali posredniku organa ali organizacije iz javnega sektorja obljubil, ponudil ali dal kakršno koli nedovoljeno korist z namenom pridobitve ali sklenitve posla pod ugodnejšimi pogoji, opustitve dolžnega nadzora nad izvajanjem pogodbenih obveznosti ali za drugo ravnanje oziroma opustitev, s katerim je bila organu ali organizaciji iz javnega sektorja povzročena škoda ali omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku oziroma posredniku, je ta pogodba nična.

Če se ugotovi, da za prejemnika v razmerju do ministrstva obstaja prepoved poslovanja iz 35. člena Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri), je ta pogodba nična.

Če se ugotovi, da je pogodba nična, mora vsaka pogodbena stranka drugi stranki vrniti vse, kar je na podlagi pogodbe prejela. Pogodbena stranka, ki je odgovorna za ničnost pogodbe, odgovarja drugi stranki tudi za škodo, nastalo zaradi ničnosti pogodbe.

IX. KONČNE DOLOČBE

člen
(skrbniki pogodbe)
Skrbnik pogodbe na strani ministrstva je ___________________________. 

Skrbnik pogodbe na strani upravičenca je ___________________________. 

Pogodbeni stranki sta soglasni, da poleg drugih načinov komuniciranja kot redni način medsebojne komunikacije v zvezi s projektom uporabljata tudi elektronsko pošto. Elektronski naslov na strani upravičenca je: ___________________________.

Za zamenjavo skrbnika pogodbe zadošča pisno obvestilo drugi pogodbeni stranki. Zamenjava začne učinkovati z dnem vročitve obvestila.

člen
(reševanje sporov)
Pogodbeni stranki soglašata, da bosta morebitna odprta vprašanja in spore reševali sporazumno. Če sporazumna rešitev spora ne bo mogoča, je za reševanje sporov pristojno stvarno pristojno sodišče v Ljubljani.


člen
(veljavnost pogodbe)

Pogodba začne veljati z dnem podpisa obeh pogodbenih strank. 

Pogodba je napisana v petih (5) izvodih, od katerih ministrstvo prejme tri (3) izvode, upravičenec pa dva (2) izvoda.

Vse spremembe in/ali dopolnitve te pogodbe, ki jih predlaga ena ali obe pogodbeni stranki, se uredijo s pisnim dodatkom oziroma pisnimi dodatki k tej pogodbi.





	__________, dne____________

Upravičenec 
	Ljubljana, dne ________________
Številka:  
Republika Slovenija
Ministrstvo za gospodarstvo, delo in šport

Dr. Anže Logar
minister

Zahtevek za izplačilo št._____



Obdobje poročanja: od __________ do ___________

	Naziv prejemnika:
	 

	Naslov prejemnika:
	 

	e-naslov prejemnika:
	 

	Stroškovno mesto:
	 

	Davčna številka prejemnika:
	 

	Številka TRR prejemnika:
	 



	Naziv projekta:
	 

	Št. pogodbe o sofinanciranju
	 

	Datum in datum podpisa pogodbe o sofinanciranju
	 

	Številka in datum aneksa k pogodbi:
	 




	Znesek z DDV
	EUR

	Znesek brez DDV
	EUR

	Vrednost DDV
	EUR

	Plačan znesek
	EUR

	Znesek zahtevka za izplačilo
	EUR





Spodaj podpisani izjavljam, da so vsi stroški pregledani in ustrezajo definiciji upravičenih stroškov iz razpisa ter da so vsi plačani.



Kraj in datum: 	Žig	Odgovorna oseba 
		(ime in priimek, podpis)

Vmesno / končno poročilo o izvajanju projekta 



Vpišite povzetek izvajanja projekta (težave pri izvajanju, morebitna odstopanja od prijavljenega projekta v vlogi ipd.) v poročanem obdobju ter prispevek projekta k doseganju ciljev podjetja.
 
	



















Kraj in datum: 	Žig	Odgovorna oseba 
		(ime in priimek, podpis)



V. SESTAVINE VLOGE

Prijavitelji morajo v vlogi predložiti naslednje dokumente (obrazce izpolnite in potrdite s podpisom odgovorne osebe in žigom):
1. Prijavni obrazec: v  formatu pdf in .doc.
2. Obrazec 2: Izjave
3. Obrazec 3: Pooblastilo za potrebe preverjanja podatkov pri FURS.
4. Neobvezujoči predračuni, ponudbe, izdane največ 60 dni pred oddajo vloge. Končno izbrani izvajalci so lahko pri končni izvedbi operacije razlikujejo od prvotno predvidenih. 

Spodaj navedene priloge so neobvezne, vendar v primeru, da ne bodo predložene, prijavitelj na ta račun po merilih za ocenjevanje vloge, ne dobi točk pri oceni:

· dokumenti, ki predstavljajo izdelke ali storitve (tehnična in tehnološka dokumentacija).
· dokumentacija, iz katerega je razvidna pretežna vrsta lesa, ki bo uporabljena za izdelek oziroma storitev. 
· skice, načrti predstavitvenega prostora, koncept predstavitve in uporabljena digitalna orodja
· strategija trženja
· certifikati
· izjava naročnika o uspešni izvedbi javnega naročila

Ministrstvo lahko od prijavitelja zahteva tudi dodatna pojasnila.

Prijavitelj predloži izpisek iz sodnega/poslovnega registra za gospodarske družbe ali izpis iz poslovnega registra za samostojne podjetnike, z navedbo vseh registriranih dejavnosti (glavnih in drugih dejavnosti).

Vsi podatki iz vloge so javni, razen tisti, ki jih prijavitelj posebej označi kot poslovno skrivnost. Kot poslovno skrivnost lahko prijavitelj označi posamezen podatek oziroma del vloge ter naj navede, zakaj to predstavlja poslovno skrivnost. Poslovna skrivnost se ne more nanašati na celotno vlogo in na podatke potrebne za oceno vloge po merilih javnega razpisa.

Dokazila za predložitev zahtevka za izplačilo
Prijavitelj dokazuje upravičenost stroškov ob oddaji posameznega zahtevka za izplačilo z:
1. Vmesno poročilo o izvajanju aktivnosti, v kolikor podjetje odda več kot en zahtevek za izplačilo. Če se aktivnosti ne izvajajo skladno prijavljenim projektom, je treba predstaviti tudi primerjavo dejanskega stanja v podjetju s cilji iz vloge in pojasnitvijo odstopanj v primeru le teh (odstopanja od finančnega, poslovnega, časovnega vidika).

2. Končno poročilo o izvedbi aktivnosti (zadnji zahtevek). Če aktivnosti niso zaključene skladno z oddano vlogo, je treba predstaviti tudi primerjavo dejanskega stanja projekta s cilji iz vloge in pojasnitvijo odstopanj v primeru le teh (odstopanja od finančnega, poslovnega, časovnega vidika).

3. Izjava prijavitelja, da so vsi stroški pregledani in ustrezajo definiciji upravičenih stroškov iz razpisa ter da so vsi plačani. Zahtevek naj vsebuje zgolj stroške oziroma račune, ki so bili dejansko plačani v celoti do oddaje posameznega zahtevka. Delno plačani računi se ne upoštevajo. 

4. skeni originalnih računov, ki se glasijo na prijavitelja;

5. potrdila – dokazila o plačilu računov z razvidnim sklicem na račun ali ponudbo ali predračun ali pogodbo (v primeru, da na dokazilu o plačilu ni razvidnega sklica, se priloži izjava dobavitelja o plačilu, iz katere je razvidno, po kateri listini je bilo izvedeno plačilo);

6. fotografije


Zahtevku za izplačilo je potrebno priložiti izpis iz stroškovnega mesta za zadevni projekt.

Sofinanciranje ministrstva bo znašalo največ do navedene višine pogodbenega zneska. V primeru, da so v zahtevku izkazani stroški manjši od pogodbene vrednosti (določene na osnovi stroškov, predvidenih v vlogi podjetja), se znesek sofinanciranja s strani ministrstva zmanjša oziroma v primeru velikih odstopanj v celoti zavrne. Upoštevajo se neto stroški (znesek davčne osnove, brez DDV).

Ministrstvo spremlja namenskost porabe sredstev tako, da preveri upravičenost vsakokratnega izplačila zahtevka na osnovi pregleda poročila o izvedbi predstavitvenega načrta in dokazil (tega zahtevka za sofinanciranje). Nadalje je prijavitelj dolžan ministrstvu v smislu spremljanja porabe dodeljenih sredstev omogočiti nadzor nad porabo sredstev tako, da je vsak čas možna kontrola realizacije ter vpogled v dokumentacijo. V primeru ugotovitve nenamenske porabe dodeljenih sredstev je prijavitelj dolžan takoj vrniti vsa nenamensko porabljena sredstva v realni višini s pripadajočimi zamudnimi obrestmi od dneva nakazila do dneva vračila.

Zahtevek za plačilo se lahko pripravi le za stroške/račune, ki so že bili dejansko v celoti plačani s strani prijaviteljevih sredstev. 

Poleg dokazil za posamezne vrste stroškov, se lahko v primerih nejasnosti /dvoma/ negotovosti/ suma od prijavitelja zahteva tudi dodatna dokazila (npr. fotografije, izpise, izjave, certifikate, ipd.). 

Potrditev projekta in vloge na javni razpis s sklepom ministrstva ne pomeni tudi predhodne odobritve sofinanciranja posameznih upravičenih stroškov opredeljenih v vlogi. Upravičenost sofinanciranja bo ministrstvo preverjalo v okviru vsakokratne presoje zahtevkov za izplačilo, na način in z dinamiko, kot bo opredeljeno v pogodbi o sofinanciranju.

Zahtevek upravičene stroške uveljavlja tako, da do posameznega roka za oddajo zahtevka posreduje natančno in popolno izpolnjen zahtevek za izplačilo s prilogami. 
Pri vseh navedenih stroških je pomembno, da so upravičeni samo, če so nastali pri delu na aktivnostih pri projektu.

Za vsak strošek, pri katerem ministrstvo ob pregledu zahtevka za izplačilo ne najde neposredne povezave med nastankom stroška in izvedbo projekta, ne glede na to, ali ta dejansko obstaja, lahko ministrstvo od upravičenca zahteva dodatna pojasnila ali izjavo, ki dokazujejo nastanek stroška za izvedbo projekta. V primeru, da ministrstvo meni, da dodatna dokazila v zadostni meri ne nakazujejo povezave med nastankom stroška in izvedbo projekta, lahko izplačilo zmanjša za vrednost tega stroška (glede na vrednost zahtevka za izplačilo) ), zahtevek za izplačilo pa zavrne.

Prijavitelj je dolžan hraniti vsa dokazila in dokumentacijo zahtevkov za izplačilo in jo je dolžan predložiti na poziv ministrstva. V primeru, da ministrstvo ob pregledu dokumentacije, po izplačilu, ugotovi, da so bili zahtevki za izplačilo nepravilni, oziroma v njih navedeni stroški nimajo podlage v dejanskih računovodskih listinah oz. v zahtevkih za izplačilo navedenih dokazilih, lahko zahteva vračilo neupravičeno izplačanih sredstev v celoti ali delno, glede na obliko in obseg ugotovljenih nepravilnosti.


V. PRILOGE 
- Obrazec 1 – Prijavni obrazec
- Obrazec 2 – Izjave
- Obrazec 3 Pooblastilo za potrebe preverjanja podatkov pri FURS

